สหประกันตีปีกเปิดจุดขายที่5บุกตลาดตจว.
สหประกันชีวิต เดินหน้าเปิดศูนย์ประสานงานต้นแบบแห่งที่ 5 ขยายฐานลูกค้าต่างจังหวัด
24 ส.ค. 2555

สหประกันชีวิต เดินหน้าเปิดศูนย์ประสานงานต้นแบบแห่งที่ 5 ขยายฐานลูกค้าต่างจังหวัด
นายวิทยา อุนทรีจันทร์ ประธานสหกรณ์การเกษตรเมืองสงขลา กล่าวว่า สหกรณ์ตัดสินใจเป็นศูนย์ประสานงานของบริษัท สหประกันชีวิต เพื่อให้บริการประกันความเสี่ยงจากการปล่อยสินเชื่อ และการประกันชีวิตแบบสะสมทรัพย์แบบเฉพาะรายให้กับสมาชิกของสหกรณ์ โดยไม่ต้องรอให้เสียชีวิตก็สามารถได้รับผลประโยชน์มาใช้ได้จากการออม
นอกจากนี้ ยังเป็นการสร้างสวัสดิการให้กับสมาชิก สร้างภูมิคุ้มกันความเสี่ยงจากการทำธุรกิจ และสร้างความเข้มแข็งให้แก่ธุรกิจ
นายสหพล สังข์เมฆ กรรมการผู้จัดการ บริษัท สหประกันชีวิต กล่าวว่า ศูนย์ประสานงานต้นแบบจะช่วยเสริมสร้างความรู้ความเข้าใจให้กับสมาชิกและผู้เอาประกันภัย ได้ตระหนักถึงความสำคัญที่นำเอาระบบประกันชีวิตเข้ามาช่วยในการบริหารจัดการความเสี่ยงของสหกรณ์ สามารถบริการให้สมาชิกได้รับความสะดวกสบายมากขึ้นและเข้าถึงสมาชิกง่ายขึ้น
ทั้งนี้ สหกรณ์การเกษตรเมืองสงขลา ได้ถือหุ้นบริษัท สหประกันชีวิต มาตั้งแต่แรกตั้ง คือ ปี 2537 ปัจจุบันถือหุ้นจำนวน 2 หมื่นหุ้น เป็นเงิน 2 แสนบาทโดยสหกรณ์ ได้เล็งเห็นถึงความสำคัญของบริษัทฯ ซึ่งสหกรณ์ทั่วประเทศเป็นผู้ถือหุ้น ถือเป็นอีกธุรกิจหนึ่งของสหกรณ์ ที่เกิดขึ้นโดยคนสหกรณ์ และเพื่อคนสหกรณ์อย่างแท้จริง